18
Ipogereaigunkanira Vavironiakunirira
1 Impogini noneiri pashini isaankariite Tasorintsi yaguitapaake iponiaka enoku. Irirori inti gaveavagetatsirira. Yontenenkagiteanakerotyo magatiro kipatsi oga okenake okutagitetasanotanake. 2 Impo ikaemanake ikanti:
“¡Maika mataka pogereaigaka maganiro Vavironiakunirira!
¡Itovaigavageigavetakatyo kara shintavageigacharira visaenkavageigatsirira,
kantankicha maika pogereasanoigaka
irirokya timaigaatsi kara kamagarinipage intiegiri posante ivashinitagapage,
intiegiri aikiro maganiro aragetatsirira ivegagapagerira ipinkagetaganirira!
3 Maganiro timaigatsirira kipatsiku iatashiigakeritari timaigavetankicharira Vavironiaku
ovashi ipaenkaiganakeri ikañovagetagaiganakarira tyarikarorokari.
Aikiro maganiro koveenkariegi ishineventaigavetakari itentagaigavetakari yovetsikagisevageigakerora posantepage terira onkametite.
Ario ikañoigaka pimantavageigatsirira iriroegi,
iponiageigamatatyo parikotipageku
yamapiniigirora posantepage iaraki kara Vavironiaku ipimantapiniigirora yagantavageigarora koriki,
pairotari ishineventaigaro Vavironiakunirira irashintaarantavageigakempara.”
4 Impogini nokemi onianunkani oponiaenkataka enoku okantagani:
“Piaige parikoti viroegi nashintaigarira
ganiri ipaenkaigimpi ikañovageigara
kameti ganiri notentagantaigimpiri nantsipereakagavageigakerira timantaigarorira Vavironia.
5 Pairotari yovetsikagisevageigakero posantepage terira onkametite.
Naro gara nomagisantiro, yogavisavageiganakerotari ikañovageigakara,
onti nonkisashiigakempari maganiro.
6 Tyarika ikantaigakeri pashini ariotyo pinkañotagaigakempari iriroegi,
kantankicha pairotyo pogagavageigakeri.
Yatsipereakagantavageigakatari maika ariotyo pinkañotagaigakempari iriroegi
pairotyo pogagavageigakeri pantsipereakagavageigakemparira.
7 Ipiriniventavageigakero magatiro ikogageigakerira iriroegi,
kantankicha maika ariotyo pinkañotagaigakempari pantsipereakagavageigakerira,
garatyo papakuakagumaigiri maani kañotari karanki iriroegi tera ario irapakuimaigero ipiriniventaigirora ikogageigakerira.
Yaventakovageigakatari iniasurentavageigaka ikantaigakera:
‘Nantiegi pairorira navisavageigakeri maganiro kañotumaigakanatyo koveenkariegi.
Teratyo nonkañotumaigemparo ogamakotaga okavagetunkanirira kogakovagetacharira.
Garatyo natsipereimaigi.’
8 Nonkantantakempirira tainasano onakotapanute Vavironia
patirosanotyo kutagiteri ampaiventashiiganakempari maganiro timantaigarorira nonkisashiigakemparira.
Inkamageiganake, inkenkisureavageiganakempa,
aikiro intasegavageiganake impo intagaigakenkani.
Nantitari Tasorintsi gaveavagetatsirira.
Narotari kisashiigakemparine.”
9 Yogaegiri maganiro koveenkariegi shineventaigavetakarorira Vavironia tentagaigavetakaririra timantaigarorira yovetsikagisevageigakera posantepage terira onkametite iriragatsikaiganakemparo inkaemavaitaiganake ineaigavakerora ontagakempara ontinkamisevagetanakera. 10 Intsarogavageiganaketyo kara garatyo yaiñonitakotumaigaro onti impampogiaigakero parikoti ganiri imaigiri Tasorintsi iriroegi, inkantaige:
“¡Maikaniroro viroegi timantaigarorira Vavironia visaenkavagevetacharira!
Tainasano pinakotapanuti patirosanotyo kutagiteri apaiventashivageiganakempi ikisashiigakempira.”
11 Ario inkañoigakempa aikiro pimantavageigatsirira iriragaigakempa iriragatsikaiganakemparora inkaemavaitaiganake ineaigakera tyanimpa punaigaerone iarakipage. 12 Tyanimpa punaigaerine kori, perata, kametiripage mapu, perera, mechomagoripage kamisa ovetsikantunkanirira irino, ontiri aikiro sera, ontiri pashini kamisapage kiraamagori, ontiri aikiro kasankaripage inchato, ontiri aikiro posantepage ovetsikantunkanirira marepiri ontiri kametiripage inchato, verontse, asuro, aikiro maremoro. 13 Tyanimpa punaigaerone metaki, kogagetagagetirorira ogagetaganirira, kasankapaneripage otagaganirira, mira, kasankaaripage, vino, aseite, mechopaneri turigopane ontiri turigoki. Tyanimpa punaigaerine vaka, ovisha, kavayo, aikiro oshigakotantaganirira intiegiri matsigenkaegi, imatanunkanitari aikiro matsigenka irirori ipimantavetunkanira. 14 Inkantaigakerira Vavironiakunirira:
“¡Tenige ontimae magatiro pishineventavintsaigarira,
atake opegagetanaka magatiro kametiripage pashintaarantageigarira
ontiri posantepage punavagetacharira pishineventageigarira,
maika ganige pineimaigairo viroegi!”
15 Yogaegiri pimantavageigatsirira shintavageiganankicharira igorikiegite yagantaigakarora iaraki ipimantaigakerora Vavironiaku intsarogavageiganaketyo kara irontainaiganakempa ganiri itentagantakoiganunkani iriroegi aikiro. Iriragatsikaiganakemparo Vavironia inkaemavaitaiganake 16 inkantaige:
“¡Maikaniroro Vavironia visaenkavagevetacharira!
Oneagani okyara kañomatakatyo tsinane ovetsikakotara
ogaguvagetara mechomagori kamisa kiraamagori ovetsikantaganirira irino.
Tyarikarorokarityo oposantetanakatyo ogashigetakarira okonogaka inti yovetsikantunkani kori,
pashini onti ovetsikantunkani kametiripage mapu ontiri perera.
17 ¡Tainasano onakotapanuti,
maika atake otsonkagetanaka magatiro!”
Ario inkañoigake maganiro tsitigeigirorira pitotsipage omarapageni, intiegiri kenantaigarorira intiegiri marineroegi intiegiri aikiro maganiro tavageigatsirira omaraaniku nia irontainaiganakemparo. 18 Ineaigavakerora ontinkamisevagetanakera inkaemaiganake inkantaige: “¡Tyampatyora ontimaera pashini kañotaemparonerira irorori avisaenkavagetaera!” 19 Ogatyo inkenaigake intiaitaiganakempa kipatsi igitoku iriragatsikaiganakemparora inkaemaiganakera inkantaige:
“¡Maikaniroro Vavironia visaenkavagevetacharira!
Irorotari timakagaiganakeri igorikite shintaigacharira ivito
opunaventagetunkanira posantepage oshineventagetaganirira.
¡Tainasano onakotapanuti,
maika pairatama pogereaigaka maganiro timantaigarorira!”
20 Kantankicha maika shinevageiganakempa viroegi enokunirira,
vintiegitari irashiegi Tasorintsi,
aikiro vintiegi iritigankaneegi Jeso, vintiegiri aikiro kamantantaigatsirira,
pineaigakeritari ipogereaigakerira Tasorintsi maganiro Vavironiakunirira,
viroegitari ikenkiakoigake.
21 Impogini noneiri isaankariite Tasorintsi gaveavagetatsirira inoshikakero mapu kañomataka omarane tonompurontsi yovuokaatakero omaraaniku nia inianake ikanti:
“Ario onkañotagakenkani Vavironia visaenkavagevetacharira
ompegakenkani gara oneimataagani.
22 Gara okemumataagani ovampatuireku oniakagaenkanira arepa,
aikiro gara osonkatumataagani sonkarintsi.
Gara okovutumataagani,
aikiro gara itimumaigai tavageigaatsinerira,
aikiro gara okemumataagani otononkavagetaaganira.
23 Gara imorekaatumatai mechero,
aikiro gara okemumataagani iviesetaigaera ikyarira gankitsi tsinane.
Yavisaenkavageigavetakatyo pimantavageigatsirira timantaigarorira
yamatavinaigakerira maganiro kipatsipagekunirira.”
24 Ariotari kara yogaigunkaniri kamantantaigatsirira intiegiri maganiro kematsaigatsirira.